Füstölt csülkös bableves 300 forint, burgonyafőzelék 300 forint, sertéssült 800 forint - ilyen nyomott árakon főz a Gundel a Budai Várba költözött Miniszterelnökségre. Miután megírtuk, hogy az exkluzív étterem kapta a megbízást, azonnal fotókkal támasztották alá, hogy szó sincs luxusról, Orbán Viktor tálcáról eszi a napi menüt.

Alig írtuk meg, hogy a Gundel üzemelteti a Budai Várba költöző Miniszterelnökség menzáját, azonnal kormányzati reakció érkezett. Jelentkezett lapunknál Orbán Viktor egyik kommunikációért felelős embere, Kaminski Fanny, akitől két friss fotót kaptunk annak alátámasztására, hogy bár valóban a luxusétterem főz rájuk a felújított új helyen, a Miniszterelnökség menzája is csak egy sima menza, hagyományos ételekkel és szolid árakkal.

Mutatjuk a kivetített Gundel-menza aktuális kínálatát:

A fotó rákattintva nagyítható © Miniszterelnökség

És íme, ilyen puritán módon fogyasztotta el ebédjét a kormányfő Gulyás Gergely társaságában a hvg.hu-nak eljuttatott fotón:

Ebéd az új helyen, az új menzán a régi Gulyás Gergellyel © Miniszterelnökség

Azért szeretnénk ennél sokkal pontosabban megtudni annak a pályázatnak a részleteit, amelyen a Gundelt kiválasztották, ahogy a közpénzből fizetett megbízás összes feltételét, illetve ennek díját. Ezért ahogy korábbi cikkünkben előre jeleztük, közérdekű adatkikéréssel fordultunk a várgondnoksághoz, amint megkapjuk a dokumentumokat, ezekről is beszámolunk.